በሚኒስቴሩ እና በኮሚሽኑ መካከል የስያሜ ግልፅነት መጓደል መኖሩ ተጠቆመ
  በባህል ቱሪዝምና ስፖርት ሚኒስቴር እና ስፖርት ኮሚሽን መካከል በተጠሪነት ላይ የግልጽነት መጓደል መኖሩ የባሀልና ስፖርት ሚኒስቴር የስፖርት ልማት ዘርፍ ዴኤታ አቶ ሃብታሙ ሲሳይ ገለጹ። አቶ ሃብታሙ ለአዲስ ዘመን ጋዜጣ እንደተናገሩት ፤የፌዴራል አስፈጻሚ አካላት ስልጣንና ተግባርን ለመወሰን የወጣ አዋጅ በአግባቡ አውቆ ከመጠቀም አኳያ ውስንነት አለ። ስፖርት ኮሚሽን ለበርካታ ዓመታት ሚኒስቴር ነበር። የአብዛኛው አመራርና ሰራተኛ እሳቤ የሚኒስቴር እሳቤን የያዘ እንደመሆኑ ‹ እኛ ኮሚሽን ነን›የሚለውን በፍጥነት ለመቀበል ግርታን መፈጠሩም የሚጠበቅ መሆኑን ገልጸው፤ እንዲህ አይነቱ ጉድለት ደግሞ ‹ስልጣናችን እየተጋፋን ነው ›የሚሉ አዋጁን ካለመገንዘብ የመነጩ ቅሬታዎች አሉ ብለዋል። የስፖርቱ አደረጃጀት አንድ ጊዜ ከአንዱ ፤ሌላ ጊዜ ደግሞ ከሌላው የመጣበቅ ዝንባሌዎች በተደጋጋሚ መኖሩን ጠቅሰው ፤አደረጃጀቱ ወጥ ሆኖ ያለመቆየትም ከዚሁ ጋር አብሮ የሚታይ እንደሆነ ተናግረዋል። በዚህም ጠንካራ የስፖርት ምክር ቤት አለመፈጠሩ ስፖርቱ ህዝባዊ መሰረት እንዳይኖረው ማድረጉንም አክለው ገልጸዋል። እንደ አቶ ሃብታሙ ማብራሪያ ፤ ስፖርቱን የሚመራው ህዝባዊ አደረጃጀቱ እንደሆነ በፖሊሲው ተቀምጧል። ህዝባዊ አደረጃጀት የሚባለው፤ ኦሎምፒክ ኮሚቴ፤ ፌዴሬሽኖቹ፤ ክለቦቹ፤ እንዲሁም የስፖርት ምክር ቤቶች ናቸው። በሀገራችን ወቅታዊ ሁኔታ የስፖርት ምክር ቤቶች የት ናቸው? ስፖርቱን በአግባቡ መምራት በሚችሉበት ቁመና አይገኙም። በፌዴራል ደረጃ የስፖርት ምክር ቤት ተቋቁሞ ወደ ስራ የገባው በ60ዎቹ አካባቢ ቢሆንም፤ በፌዴራል ደረጃ ከ2007 ዓ.ም ጀምሮ ጠፍተዋል። ብሄራዊ የስፖርት ምክር ቤት በ2011 ዓ.ም ነው ገና እንዳዲስ የተቋቋመው፤ በክልሎችም ተመሳሳይ ሁኔታ ይንጸባረቃል። «በዓመት አንዴ፤ አሊያም ሁለቴ መሰብሰብ አለባቸው። ለአራትና አምስት ዓመታት ያልተሰበሰቡ የክልል ስፖርት ምክር ቤቶች አሉ። መገንዘብ የሚያስፈልገው በአንድ ሀገር ውስጥ ስፖርትን በበላይነት ከሚመሩ አካላት አንዱ የስፖርት ምክር ቤት ነው። ለስፖርቱ ህልውና የሆነው ይህ ምክር ቤት አለመኖሩ ትልቅ ችግር ነው። ስለዚህ ጠንካራ የስፖርት ምክር ቤት አለመፈጠር ስፖርቱ ህዝባዊ መሰረቱን እንዲያጣና አሁን ለሚገኝበት ደረጃ ምክንያት ሆኗል » ብለዋል።ለተጨማሪ ሊንኩን ይጫኑ 